EFF storm uit raadsvergadering oor mosie-geskil‘n Foto wat tydens die Nelson Mandelabaai-raadsvergadering geneem is (Foto: Raahil Sain/ANA) Lede van die EFF het Donderdag in Port Elizabeth uit ŉ raadsvergadering gestorm ná ŉ geskil met speaker Jonathan Lawack oor die rede waarom dié party se mosie om Athol Trollip uit sy amp as DA-burgemeester van die Nelson Mandelabaai-metro te verwyder, nié op die agenda verskyn nie. African News Agency (ANA) berig lede van die DA het te midde van die geskil voortgegaan om verskeie items op die agenda te bespreek. Nadat die EFF, gevolg deur die ANC en die United Front (UF), die vergadering verlaat het, het Lawack gesê daar is nie meer ŉ kworum nie en dat die vergadering dus nié kan voortgaan nie. Zilindile Vena, ŉ EFF-raadslid, het gesê die EFF is “baie ongelukkig” aangesien die party op 10 Mei ŉ mosie van wantroue gestel het om Trollip tot ŉ val te bring. Vena het Lawack daarvan beskuldig dat hy die reëls van die raadsvergadering buig om nié die mosie aan te hoor nie. Malema het vroeër oor dié mosie gesê: “Die ANC is besig om stadigaan ons beleidsvoorstelle oor te neem. Die DA doen niks in daardie verband nie – hulle dryf al verder van ons weg. As die DA nie sy sienings oor die grondbeleid wysig nie, sal ons ook die metro-regerings in Johannesburg en Tshwane tot ŉ val bring.” Die EFF se mosie was nié Donderdag op die agenda nie aangesien die party se papierwerk glo nie “aan vereistes voldoen het nie”. Lawack het gesê die mosie moes volgens die vereistes reeds teen 9 Mei ingehandig gewees het. “Doen jouself ŉ guns en lees die reëls,” het Lawack op ŉ vraag van Vena geantwoord oor die rede waarom die mosie nie op die agenda is nie. Ander mosies was dié van die United Front (UF) en die United Democratic Movement (UDM) om Lawack as speaker en Werner Senekal as DA-hoofsweep te verwyder en om die besluit terug te trek om die kantoor van die adjunkburgemeester te ontbind. ŉ Buitengewone raadsvergadering sal nou op 30 Mei plaasvind. Die Nelson Mandelabaai-metro bedien Port Elizabeth, Uitenhage en omliggende gebiede.